钦定古今图书集成/明伦汇编/闺媛典/第111卷 > 皇清十七 > 汪起鹄妻徐氏
## 钦定古今图书集成/明伦汇编/闺媛典/第111卷 > 皇清十七 > 汪起鹄妻徐氏

按《淮安府志》：“徐氏，徽州人，育于淮。年十六，归同邑汪起鹄。康熙五年，汪病肺痈，语氏曰：‘我死家贫，汝好为之’。氏泣曰：‘一子二女俱幼，设不幸，为君图后计’。六年春，子夭，夫病益笃，复劝去。氏叹曰：‘前因子故，许君以守。今已矣，先死以慰君’。” 先是，夫初病，即不施膏沐，衣不解带，七八阅月矣。是日忽新装，以二女嘱仆，妇对镜呼夫曰：“吾先去矣！” 遂自刎。三日后夫亡。